**Aktualizacija filma – skupni rad**

**Predstavljanje je u utorak, 3. lipnja (novi raspored).**

**Upute**

Radeći u skupinama od najviše pet učenika, aktualizirat ćete zadani film prema temi.

Izaberite jednu od tema.

**1. *Tko pjeva, zlo ne misli*** - **hrvatski igrani film za sve naraštaje**

Ukratko predstavite film te navedite četiri obilježja filma koja su zaslužna za njegovu dobru recepciju od 1970. Oprimjerite svako obilježje na temelju pogledanog dijela filma.

Jedan član skupine uvodno predstavlja film, a ostali članovi svatko jedno obilježje s primjerima.

**2.Hrvatski igrani film *Tko pjeva, zlo ne misli* iz perspektive 2025.**

Ukratko predstavite film te navedite četiri obilježja filma koja bi trebalo kritički sagledati iz današnje perpektive, npr. stereotipni prikazi i sl.

Jedan član skupine uvodno predstavlja film, a ostali članovi svatko jedno obilježje s primjerima.

**3. Animirani film** ***Surogat* iz perspektive digitalnih urođenika**

Ukratko predstavite film te navedite četiri primjera iz sadržaja filma koja ćete usporediti s današnjim sadržajima na društvenim mrežama te oprimjeriti, npr. površnost u odnosima, gubitak autentičnosti i sl.

Jedan član skupine uvodno predstavlja film, a ostali članovi svatko jedno obilježje s primjerima.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Koristite se literaturom, npr. mrežnim izdanjem *Filmskog leksikona*:

<https://film.lzmk.hr/clanak/tko-pjeva-zlo-ne-misli>

<https://film.lzmk.hr/clanak/surogat>

Obrađenu temu predstavit ćete:

* u obliku videa u alatu **CapCut** i trajat će **od dvije do tri minute**; uključite fotografije *screenshotova*, isječke koje ste npr. mobitelom snimili s Youtubea, podnaslove za tekst (obradu teme)
* **ili** u obliku **PPT prezentacije** (9 do 12 kliznica, na svakoj uključena ilustracija koja je u vezi sa sadržajem)

Pripremite se za izlaganje.

Budući da radite u skupini, organizirajte se i odredite tko će biti zadužen za koji dio rada.

**Rubrika za vrednovanje rada**

|  |  |  |  |  |
| --- | --- | --- | --- | --- |
| **SASTAVNICE** | **zadovoljavajuće** | **dobro** | **vrlo dobro** | **odlično** |
| **sadržaj** | Učenik/učenica (vrijedi dalje u tekstu) se manjim dijelom koristi filmskim nazivljem. Djelomično su prikupljeni ključni podatci i nisu prikazani na odgovarajući način. Izlaganje je djelomično pregledno. **1 bod** | Učenik se djelomično točno koristi filmskim nazivljem. Prikupljeni podatci djelomično su ispravno odabrani ili su djelomično točni. Izlaganje je djelomično pregledno.**2 boda** | Učenik se vrlo dobro koristi filmskim nazivljem. Odabrao je uglavnom ključne podatke o redateljevu stvaralaštvu i predstavio ih uglavnom na odgovarajući način. Izlaganje je pregledno.  **3 boda** | Učenik se uspješno koristi filmskim nazivljem. Izdvaja i prikuplja ključne podatke o filmu i organizira ih na pregledan način. **4 boda** |
| **kreativnost i****originalnost u pristupu filmu koji se predstavlja** | Učenik je uložio malen trud kako bi svoj rad učinio zanimljivim. Film se djelomično uspješno predstavlja kao vrijedan gledanja. Slikovni materijal pridonosi informativnosti.**1 bod** | U radu se djelomično očituje kreativnost u pristupu. Film je uglavnom predstavljen na zanimljiv način. Slikovni materijal djelomično pridonosi informativnosti.**2 boda** | Učenik je uložio trud te uglavnom pokazao kreativnost i inovativnost u pristupu zadatku. Film je uglavnom predstavljen na zanimljiv način. Slikovni materijal uglavnom pridonosi informativnosti.**3 boda** | Učenik je uložio trud te pokazao izrazitu kreativnost i inovativnost u pristupu zadatku. Film je predstavljen na zanimljiv način. Slikovni materijal pridonosi informativnosti.**4 boda** |
| **izlaganje** | Učenik kao dio skupine predstavlja učenicima sadržaj djelomično uvjerljivo. Dio sadržaja nije predstavljen. **1 bod** | Učenik kao dio skupine predstavlja učenicima sadržaj djelomično uvjerljivo. **2 boda** | Učenik kao dio skupine predstavlja učenicima sadržaj uglavnom uvjerljivo, a dio nije u cijelosti obuhvaćen izlaganjem. **3 boda** | Učenik kao dio skupine predstavlja učenicima sadržaj uglavnom ili u cijelosti uvjerljivo.**4 boda** |